Je Estevenins de Levier, diz Puz, escuiers, fais savoir à touz... que je suis hons liges devant touz à la noble dame Lore, contesse de Bourgoigne et dame de Salins, et tien de li en fié: Girar, le fil Estevenim d’Outre Jou, et son mès, ouquel mas ha VIII septures de prez, et siet ou chemin d’Usies, delez le prez à Lombar, et delez celui prey ha un jornax de terre, et V septures d’autre prey as assars de Cendon, de celui mès meisme, et le chesaul devant chiés Girar le Loschar, où sa maison siet; Paris la Chace et son mès, où il a cinc septures de prey, ou sentier d’Usies, delez le prey Gamari, et un chesaul delez chiés Girar le Clerc; Jaquet, le fil Estevenim au fil Brumetain, et son més, où il a cinc septures de prey, en l’assar Rufin, et en la combe Funa doues septures de prey, et en Tendons doues septures et demie de prey, et la douzainne dou four de Quarruge et son chessaul, où sa maison siet, et doux journaul de terre en la teroie (sic) les dous anfans Garnier, lez le prey à maiour de Boisecon; Malvoisin, le fil Brumeteain, et son mès, où il ha cinc septures de pré, en la Coste, lez le pré Galabrier, et doues septures et demie de prey en la combe Funa, et le dozanna dou fourc à Quarruge et le chesal delez chiés Paris, le fil Ciquadam, et doux jornal de terre en la Retorbe; et tien encour de li le pré de la Meserance, qui est de ma demenure, où il ha fait septures. Et pour ledit homaige que je hai fait à ladite contesse, pour quoi je li ai assise ces choses dessus nommées, ale m’a donné XX livres d’estevenans, lesquex je hay hau et receu de li en bons deniers nombrez, et desquex je me tieng pour bien paiez. En tesmoignaige de laquel chose, à ma priere et à ma requeste, li religious hons et honestes Valchier, abbes de Goiles, et li chapitre de Saint-Anathoile de Salins ont mis lour seaux pendans en ces presantes lettres. Ce fut fait ou mois de janvier, l’am de l’incarnation Nostre Signour qui corroit par mil et doux cenz et sexante et siex.